Alwin Kuhn

Alwin Kuhn, naixito de Berlín (Imperio Alemán, hue Alemanya) o 13 de chinero de 1902 y muerto en Innsbruck (Austria) o 30 de chunio de 1968, estió un destacato filologo y lingüista alemán adedicato a l'estudio d'as luengas romances y que gosa estar conoixito en Aragón por a suya relación con l'idioma aragonés en estar l'autor de Der hocharagonesische Dialekt, publicata en 1935 dimpués d'os suyos treballos de campo por l'Alto Aragón.

Dimpués de graduar-se en Chemnitz y de treballar dende 1921 dica 1926, Kuhn estudió dende 1927 dica 1931 Filolochía Romanica y Filolochía Anglesa en as universidaz de Tübingen (con Gerhard Rohlfs), Bonn (con Wilhelm Meyer-Luebke) y Leipzig (con Walther von Wartburg y Frings Theodor). En 1931 se doctoró en a Universidat de Wartburg con a suya tesi Die französische Handelssprache im 17. Jahrhundert ("O francés comercial mientres o sieglo XVII", publicato en Leipzig en 1931) y fació a suya habilitación en 1935, tamién en Leipzig, con a obra Der hocharagonesische Dialekt. Estió succesivament profesor en l'Albert-Ludwigs-Universität Freiburg, a Universidat de Marburgo y a Universidat d'Innsbruck, ciudat a on morió.

 Obras 
 1935: Der hocharagonesische Dialekt, Leipzig ("O dialecto altoaragonés").
 1950: El aragonés, idioma pirenaico, Madrit ("L'aragonés, idioma pirenenco").
 1951: Die romanischen Sprachen, Berna ("As luengas romances").

Categoría:Filologos d'Alemanya
Categoría:Lingüistas de l'aragonés
Categoría:Lingüistas d'Alemanya
Categoría:Muertos en Innsbruck
Categoría:Naixius de Berlín
Categoría:1902 (naixencias)
Categoría:1968 (muertes)